**ИЗБОРНОМ ВЕЋУ**

**ФИЛОЗОФСКОГ ФАКУЛТЕТА**

**УНИВЕРЗИТЕТА У БЕОГРАДУ**

Одлуком Изборног већа Филозофског факултета Универзитета у Београду од 29.06.2023. године, изабрани смо у Комисију за припрему извештаја о кандидатима пријављеним на конкурс за избор ВАНРЕДНОГ ПРОФЕСОРА за ужу научну област ОПШТА ПСИХОЛОГИЈА, тежиште истраживања методологија, на Одељењу за психологију, са пуним радним временом, на одређено време у трајању од 5 година. На конкурс објављен на сајту Филозофског факултета, сајту Универзитета у Београду и у огласним новинама Националне службе за запошљавање „Послови“ бр. 1049-1050 од 19.07.2023. године, пријавила се једна кандидаткиња – др Данка Пурић, доценткиња на Одељењу за психологију Филозофског факултета Универзитета у Београду. Комисија је прегледала документацију, анализирала научни ангажман кандидаткиње, педагошки рад, као и њене научне и стручне радове. Комисија је извештај сачинила према критеријумима изложеним у Правилнику о начину и поступку стицања звања и заснивања радног односа наставника Универзитета у Београду (Гласник Универзитета у Београду“, број 237/22 и 240/22). Након проучавања поднете документације и радова кандидата Комисија подноси Изборном већу Филозофског факултета следећи

**И З В Е Ш Т А Ј**

**I Основни подаци о пријављеноj кандидаткињи**

Данка Пурић рођена је 31.08.1985. године у Београду. Основну школу „Војвода Радомир Путник“ и IV београдску гимназију завршава као вуковац и ђак генерације. 2004. године уписује психологију на Филозофском факултету, где је, као најбоља студенткиња у својој генерацији, дипломирала 2009. године са оценом 10, остваривши укупан просек оцена током студирања од 9.82. Током студирања Данка је била ангажована као демонстраторка на више предмета, а примала је и бројне стипендије. Одмах након дипломирања, 2009. године, уписује докторске студије на Одељењу за психологију Филозофског факултета, код ментора проф. др Горана Кнежевића. На докторским студијама остварује просечну оцену 10, а 2014. године успешно брани докторску дисертацију под насловом „Однос егзекутивних функција и црта личности“.

Од 1. октобра 2010. године запослена је на Филозофском факултету у Београду, прво у звању сараднице у настави, те асистенткиње, а затим и доценткиње за ужу научну област Општа психологија – тежиште истраживања Методологија. Учествује у извођењу наставе на курсевима Психометрија 1 и 2, Психологија индивидуалних разлика, Одабране теме из статистике и психометрије, Мултиваријациона статистика у психологији и Статистичка анализа мултиваријационих података у психологији.

Данкина професионална интересовања леже првенствено у домену мерења и процењивања разноврсних људских способности и особина, како на теоријском, тако и на методолошком и практичном плану. Фокус њеног рада су индивидуалне разлике у доменима личности и когниције, као и конструката на пресеку ових области те је највећи део њених публикација посвећен управо овим темама. Такође, Данка је веома посвећена принципима отворене науке коју активно примењује како у свом личном истраживачком раду, тако и у раду са научним подмлатком, а има и објављене радове из ове области.

**II Научно-истраживачки рад – комплетна библиографија и анализа радова кандидаткиње од претходног избора у звање (у звање доцента)**

До сада, Данка Пурић има објављен универзитетски уџбеник за курс Психометрија 1, 35 научних радова (од чега 29 у часописима М21-М23) и преко 50 саопштења на скуповима у целини или у изводу. Од последњег избора у звање објавила је 18 научних радова, од чега 17 у категорији М20. Учесница је великог броја међународних и националних научних пројеката што се види и кроз њене публикације. Према подацима са Google Scholar радови Данке Пурић цитирани су укупно 847 пута (h-indeks: 14, i-indeks: 16), према Скопусу 556 пута (h-indeks: 12) (датум 22. август 2023).

У даљем тексу, посебно ће бити приказани само кандидаткињина књига и радови у научним часописима објављени након њеног претходног избора у звање, а уз сваки рад наведени су библиографски подаци и категорија према систему за вредновање радова Категоризације домаћих научних часописа за друштвено-хуманистичке науке.

**Универзитетски уџбеник**

Пурић, Д. (2023). *Интерне метријске карактеристике психолошких инструмената. Водич кроз Психометрију 1*. Београд: Институт за психологију.

Књига „Интерне метријске карактеристике психолошких инструмената. Водич кроз Психометрију 1“, рецензирана од стране три ванредна професора, као своје основне теме поставља оне психометријске карактеристике инструмената које се могу утврдити само на основу резултата на датом тесту, без његовог довођења у везу са другим конструктима. У складу са тим, кандидаткиња обрађује концепте дискриминативности, објективности, поузданости, хомогености и репрезентативности теста. Додатно, канддаткиња у водичу покрива и различите моделе мерења, као што су Гутманова теорија мерења и теорија одговора на ставке, те приказује и процес нормирања психолошких инструмената, чиме покрива план и програм курса Психометрија 1.

Водич кроз Психометрију 1 замишљен је као водич и кроз теорију и кроз праксу провере метријских карактеристика инструмената. Свако поглавље почиње кратким уводом у тему из лаичке перспективе, затим се уводе и објашњавају основни теоријски појмови, да би на крају њихова примена била илустрована примерима на конкретним подацима. Свако поглавље такође садржи и детаљне инструкције како се описани поступци провере метријских карактеристика спроводе у одговарајућем статистичком софтверу. Видљив је кандидаткињин труд да апстрактне појмове приближи читаоцима на јасан и систематичан начин, обрађујући истовремено и напредне технике у складу са савременим стандардима у психометрији.

**М21а - радови кандидаткиње објављени у врхунским међународним часописима рангираних у првих 10% по импакт фактору**

Jokić, B., **Purić, D.**, Grassmann, H., Walling, C. G., Nix, E. J., Porges, S. W., & Kolacz, J. (2022). Association of childhood maltreatment with adult body awareness and autonomic reactivity: The moderating effect of practicing body psychotherapy. Psychotherapy. Advance online publication. [https://doi.org/10.1037/pst0000463](https://psycnet.apa.org/doi/10.1037/pst0000463)

Аверзивна искуства у детињству обично воде већој реактивности аутономног нервног система, међутим особе које се баве телесном психотерапијом пријављују истовремено и већи ниво аверзивних раних искустава и нижи ниво аутономне реактивности у поређењу са другим професијама. На узорку 570 телесних психотерапеута и 592 испитаника из опште популације, ово истраживање, смештено у оквир поливагалне теорије, показало је да бављење телесном психотерапијом има модераторску улогу у повезаности раних аверзивних искустава и актуелне телесне слике и аутономне реактивности. Наиме, повезаност је била нижа на узорку телесних психотерапеута него у општој популацији, што може указивати на потенцијалне бенефите бављења телесном психотерапијом.

Bago, B., Kovacs, M., Protzko, J. … **Purić, D.**, … Aczel, B. (270 authors) (2022). Situational factors shape moral judgements in the trolley dilemma in Eastern, Southern and Western countries in a culturally diverse sample. *Nature Human Behavior*. <https://doi.org/10.1038/s41562-022-01319-5>

Ово истраживање део је велике међународне колаборације у оквиру пројекта [Psychological Science Accelerator PSA006](https://psysciacc.org/006-trolley-problem/), на коме је кандидаткиња била чланица српског тима. Будући да је већина претходних истраживања спроведена у Сједињеним Америчким Државама, основна тема истраживања била је да се испита постоје ли културне варијације у начину на који људи доносе одлуке у моралним дилемама попут „дилеме трамваја“ (trolley dilemma), пре свега у погледу ситуационих фактора који утичу на одлуке. Резултати су показали да је ефекат личне силе (да ли се морална одлука спроводи тако што особа лично врши активност или не) културно универзалан.

Landy, J. F., Jia, M., Ding I. L., Viganola, D. Tierney, W., ... **Purić, D.** ... Uhlmann, E. L. (2020). Crowdsourcing hypothesis tests: Making transparent how design choices shape research results. *Psychological Bulletin, online first.* doi: 10.1037/bul0000220

Приликом осмишљавања и спровођења истраживања, истраживачи доносе низ одлука које могу имати драматичне последице по резултате истраживања. Како би тестирали ефекте ових одлука, аутори ове мета-научне студије су дизајнирали велики број студија које су за циљ имале тестирање истог истраживачког питања, а затим су поредили њихове резултате. Показало се да се резултати драматично мењају у зависности од истраживачког дизајна, те да се добијају и значајни ефекти у супротним смеровима за исту истраживачку хипотезу. Независна група истраживача, међу којима је и била и кандидаткиња, је на основу дизајна студије предвиђала да ли ће дато истраживање потврдити хипотезу и какав ефекат ће бити регистрован. Показало се да су предикције корелирале са резултатима студија, што указује да истраживачи могу успешно да предвиде резултате студије имајући на располагању информације о њеном дизајну.

**Purić, D.** & Vukčević Marković, M. (2019). Development and validation of the Stressful Experiences in Transit Questionnaire (SET-Q) and its Short Form (SET-SF), *European Journal of Psychotraumatology, 10*(1). doi: 10.1080/20008198.2019.1611091

Иако су трауматска искуства које су избеглице претрпеле у својим земљама порекла често предмет истраживања, мало се зна о трауматским искуствима која се доживљавају током периода транзита. Ово је нарочито важно, с обзиром на то да период транзита може трајати и више година. Кандидаткиња и њена коауторка у овом чланку предлажу инструмет за процену трауматских искустава током транзита и његову кратку форму, те показују њихове добре психометријске карактеристике.

**М21 - радови кандидаткиње објављени у врхунским међународним часописима**

Tierney, W., Hardy, J. H., III., Ebersole, C., Viganola, D., Clemente, E., Gordon, M., Hoogeveen, S., Haaf, J., Dreber, A.A., Johannesson, M., Pfeiffer, T., Chapman, H., Gantman, A., Vanaman, M., DeMarree, K., Igou, E., Wylie, J., Storbeck J., Andreychik, M.R., McPhetres, J., Vaughn, L.A., Culture and Work Morality Forecasting Collaboration, & Uhlmann, E. L. (2021). A creative destruction approach to replication: Implicit work and sex morality across cultures. *Journal of Experimental Social Psychology, 93,*104060.   (**Member of Forecasting Collaboration**).

Основна мотивација за ово мета-научно истраживање била је да се додатно разради идеја репликационих студија тако што ће се, укључивањем додатних мера и популација, поредити различита теоријска објашњења истог феномена. Конкретно, предмет репликације је био имплицитни пуританизам присутан у америчкој култури, али се показало да се рад интуитивно морализује и у другим културама. Кандидаткиња је и у овој студији била у групи која је предвиђала да ли ће се одређени ефекти реплицирати у различитим културама и резултати су поново показали да процене истраживача позитивно корелирају са резултатима спроведених студија, односно да научници имају добру представу о томе који ефекти су робусни у датој области, а који нису.

**М22 - Радови кандидаткиње објављени у истакнутим међународним часописима**

**Purić, D.**, Petrović, M., Živanović, M., Lukić, P., Zupan, Z., Branković, M., Ninković, M., Lazarević, L. B., Stanković, S., & Žeželj, I. (2023). Development of a novel instrument for assessing intentional non-adherence to official medical recommendations (iNAR-12): a sequential mixed-methods study in Serbia. *BMJ Open*, 13:e069978. <https://doi.org/10.1136/bmjopen-2022-069978>

Непридржавање здравствених препорука је учестала пракса која има негативне последице по здравље особе. У овом чланку кандидаткиња и њени коаутори осветљавају феномен намерног непридржавања препорука кроз конструкцију новог инструмента за процену овог понашања. Осим демонстрирања добрих психометријских карактеристика упитника, аутори показују да се намерно непридржавање здравствених препорука разликује од других облика непридржавања, као што је пушење, те да лошије здравствено стање и негативнија искуства са здравственим системом предвиђају намерно непридржавање.

Lazić, A., **Purić, D.** & Krstić K. (2021). Does parochial cooperation exist in childhood and adolescence? A meta-analysis. *International Journal of Psychology, 56*(6), 917-933. https://doi.org/10.1002/ijop.12791

Иако је већ показано да одрасле особе имају преференцију ка својој групи, степен у ком овај вид пристрасности постоји код деце и адолесцената је недовољно истражен. У овој мета-анализичкој студији, ауторке интегришу резултате 20 објављених студија на популацији млађој од 18 година, како би дошле до што тачније процене величине популацијског ефекта. Резултати указују да деца и адолесценти заиста показују већу преференцију према својој групи, у поређењу са туђом, али је овај ефекат мали.

Lazarević, L., **Purić, D.**, Teovanović, P., Lukić, P., Zupan, Z. & Knežević, G. (2021). What drives us to be (ir)responsible for our health during the COVID-19 pandemic? The role of personality, thinking styles, and conspiracy mentality. *Personality and Individual Differences, 176*. https://doi.org/10.1016/j.paid.2021.110771

У овом истраживању, аутори се баве здравственим понашањима у вези са COVID-19 пандемијом – како придржавањем здравствених препорука које за циљ имају очување јавног здравља, тако и коришћењем псеудонаучних медицинских пракси, те улогом ирационалних уверења и црта личности у здравственом понашању. Резултати студије указују на то да дезинтеграција предвиђа употребу псеудонаучних пракси, при чему су стилови размишљања – виши интуитивни и нижи рационални стил – потпуни медијатори овог ефекта. Придржавање препорука је пак предвиђало високо поштење, као и дезинтеграција, кроз заверенички менталитет као парцијални медијатор.

Milošević, V., Orlić, A., **Purić, D.**, Radisavljević Janić, S., Lazarević, D. & Milanović, I. (2019). The relationship of aerobic and motor fitness with executive functions in preadolescents. *Current psychology, online first*. doi: 10.1007/s12144-019-00514-4

Физичка активност има бројне здравствене бенефите који нису ограничени само на физичко стање особе, већ се протежу и на когнитивне способности. Имајући претходна истраживања у виду, циљ ове студије био је да се испита однос између егзекутивних функција премештања, ажурирања и инхибиције и моторичких способности узорка осносвношколске деце. Показало се да су различити типови са премештањем повезани истовремено висок ниво издржљивости и координација, док се најбољим предиктором инхибиције показала издржљивост у снази.

Marković, V., **Purić, D.**, Vukosavljević-Gvozden, T., & Begović, A. (2019). Validation of the Serbian version of the Metacognitions questionnaire (MCQ-30) in non-clinical and clinical samples, *Clinical Psychology and Psychotherapy*, *26*(4), 458-470. doi: 10.1002/cpp.2366

Одређени стилови размишљања, у која спадају и дисфункционална метакогнитивна уверења, могу довести до одржавања и продубљивања менталних тешкоћа. Како би се на овим неутемељеним уверењима могло радити у оквиру психотерапије, те пратити напредак, потребно је имати квалитетне инструменте којима се она процењују. Аутори су, стога, у овој студији спровели валидацију Упитника метакогниција на узорцима из клиничке и неклиничке популације. Како се показало да упитник има добра психометријска својства, аутори га препоручују за коришћење у Србији.

**М23 - радови кандидаткиње објављени у међународним часописима**

Stojković, I., Vukosavljević-Gvozden, T., David, I. & **Purić. D.** (2022). Internet Addiction in Adolescents: A Rational Emotive and Cognitive Behavior Therapy Perspective. *Journal of Rational-Emotive & Cognitive-Behavior Therapy, 40*, 817–840. https://doi.org/10.1007/s10942-022-00445-3

Користећи се теоријским моделима рационално-емотивне и когнитивне терапије, ауторке се у овом раду баве предикторима интернет зависности код адолесцената. Потврђујући почетне хипотезе, резултати показују да ирационална уверења позитивно предвиђају интернет зависност, при чему је ова веза делимично посредована фобичном анксиозношћу и опсесивно-компулсивним тенденцијама. Са друге стране, рационална уверења нису предвиђала интернет зависност, нити су била повезана са ирационалним уверењима, нити са различитим мерама симптоматологије.

Simić, N., Marušić-Jablanović, M., & **Purić, D.** (2021). Preservice teachers’ motivation for a teaching career - a person-centred perspective. *Zbornik Instituta za pedagoska istrazivanja, 53*(2), 207-238. <https://doi.org/10.2298/ZIPI2102207S>

Имајући у виду ниски статус наставничке професије и последично велике стопе њеног напуштања, важно је разумети разлоге због којих се неко одлучује да постане наставник/ца. Примењујући приступ усмерен на особу и анализу латентних профила, ауторке предлажу три профила будућих наставника на основу њихове мотивације за избор наставничке професије – незаинтересоване негативисте, некритичке ентузијасте и аутономне реалисте. Показује се да се профили додатно разликују и у погледу перцепције наставничне професије и задовољства избором професије, што представља важан увид за креирање интервенција намењених задржавању наставника у професији.

Hadžiahmetović, N., Konstantinović, U., & **Purić, D.** (2021). Is Inhibitory Control Related to Conflict in Reasoning: A Preliminary Study. *Studia Psychologica, 63*(4), 352-368. https://doi.org/10.31577/sp.2021.04.832

Пристрасност уверења односи се на појаву да када су тачност закључка силогизма и његова уверљивост супротстављени, људи обично дају предност уверљивости уместо тачности. Иако је сам ефекат добро утврђен, мање се зна о индивидуалним разликама у склоности овој грешци у резоновању. Аутори су испитивали повезаност између пристрасности уверења и егзекутивне функције инхибиције и показали да,у складу са хипотезама, инхибиција није активирана у случају када не постоји конфликт између тачности и уверљивости, док је, када такав конфликт постоји, очекивана повезаност добијена само у одређеним ситуацијама.

Jokić, B. & **Purić, D.** (2021). Seeking proxies for internal states as a possible alternative for rationality and experientiality. *SAGE Open*. https://doi.org/10.1177/2158244020986533

Теоријски и емпиријски, рационални и интуитивни стил мишљења су независни стилови мишљења, што значи да је могуће да се особа у малој мери ослања и на један и на други стил. Ауторке предлажу да се ова два стила мишљења могу посматрати као ослањање на унутрашње ресурсе особе, док би ослањање на проксије за унутрашња стања могло представљати атернативни руководећи принцип. Користећи анализу латентних профила, ауторке потврђују ову тезу на два независна узорка и додатно показују очекивану повезаност стилова мишљења са интероцептивном свесношћу.

Ebersole, C. R., …, **Purić, D.**, … & Nosek, B. A. (152 authors) (2020). Many Labs 5: Testing pre-data collection peer review as an intervention to increase replicability. *Advances in Methods and Practices in Psychological Science*.

Lazarevic, Lj. B., **Purić, D.**, Zezelj, I., Belopavlovic, R., Bodroza, B., Colic, M. V., Ebersole, C. R., Ford, M., Orlic, A., Pedovic, I., Petrovic, B., Shabazian, A., Stojilovic, D. (2020). Many Labs 5: Registered Replication of LoBue & DeLoache (2008). *Advances in Methods and Practices in Psychological Science*. doi: doi.org/10.1177/2515245920953350

Baranski, E., Baskin, E., Coary, S., Ebersol, C., Kruger, L., Lazarevic, L., Miller, J., Orlic. A., Penner, M., **Purić, D**., Rife, S., Vaughn, L., Whichman, A., Zezelj, I. (2020). Many Labs 5: Registered Replication Report of Shnabel & Nadler, (2008), Study 4. *Advancements in Methods and Practices in Psychological Science.*

Ова три чланка представљају део истог међународног истраживачког пројекта [Many Labs 5](https://osf.io/7a6rd/) чији је фокус била репликабилност резултата високо цитираних студија у психологији. Конкретно, истраживачи су покушали да утврде да ли би студије које претходно нису реплициране могле бити успешно реплициране уколико би се користио другачији истраживачки протокол, унапређен процесом рецензије. Кандидаткиња је била чланица српског тима који је водио репликацију једне од студија (LoBue & DeLoache, 2008) и учествовао у репликацији друге (Shnabel & Nadler, 2008). За једну од појединачних студија у које је кандидаткиња била директно укључена (LoBue & DeLoache, 2008) оригинални ефекат није реплициран применом ниједног од два протокола, док је код друге (Shnabel & Nadler, 2008) оригинални ефекат реплициран само користећи унапређени протокол. Посматрано за све спроведене студије заједно, показало се да је репликабилност ниска и веома слична независно од примењеног истраживачког протокола.

**М51 – Рад у врхунском часопису националног значаја**

Jokić, B. & **Purić, D.** (2020). Does cultural participation make us happier? Favorite leisure activities and happiness in a representative sample of the Serbian population. *Kultura, 169,* 377-393. https://doi.org/10.5937/kultura2069377J

У овом истраживању на репрезентативном узорку грађана Србије од преко 1500 испитаника, ауторке су се бавиле повезаношћу културне партиципације и субјективног доживљаја среће. Показује се да учешће у културним активностима не чини хомогену групу активности већ се може разложити на шест фактора, од који су само неки повезани са доживљајем среће, између осталог и културна партиципација у ужем смислу. Такође, особе бољег здравственог стања, виших примања и вишег образовања себе доживљавају као срећније.

**III Стручно-професионални допринос**

Од почетка своје каријере, кандидаткиња се укључивала у различите националне и међународне истраживачке пројекте. Поред ангажовања на пројекту финансирања научне делатности Филозофског факултета од стране Министарства науке, технолошког развоја и иновација Републике Србије, тренутно је укључена у пројекте Reason4Health: Irrational mindset as a conceptual bridge from psychological dispositions to questionable health practices (2022-2024), TRUST-ification and FAIR-ification of an Open Repository for Research Instruments in Psychology: REPOPSI’s Adoption of RDA Outputs (2023-2023), Studying human compliance with argumentation principles: Creating a rational-based framework for overcoming polarization (SATTORI, 2023-2024) и Collaborative Replications and Education Project (2017-). Претходно је била ангажована и на међународним пројектима: PSA 006 Moral Thinking Across the World (2019-2022), ManyLabs5 (2016-2020), Forecasting survey: Can you predict a study’s results just from looking at the materials? (2017-2020), Comenius project E-School for Sustainability in the Danube Region (eSchool4S, 2015-2016), UNHCR пројекат пружања психосоцијалне пордшке тражиоцима азила и избеглицама у Србији (2013-2014) и Cost Action IS0804 Language impairment in multilingual society: Linguistic patterns and the road to assessment (2012-2013). Кроз различите пројекте и мимо њих, Данка је остварила формалну и неформалну сарадњу са бројним универзитетима широм света, на пример Универзитетом Авила у Канзасу, САД, Универзитетом у Индијани, САД, Универзитетом у Лилу, Француска, Универзитетом у Улму, Немачка, универзитетом у Бангору, Велика Британија…

Поред научне продукције, остварила је и друге резултате који представљају релевантне показатеље њеног научног и стручног рада. Држала је више радионица и обука на тему мерења у психологији, укључујући и предавање по позиву на међународној конференцији ABRIR - Advancing Big-team Reproducible science through Increased Representation 2022. године. Учествовала је и у активностима промоције науке, између осталог кроз сарадњу са Истраживачком станицом Петница. Чланица је Истраживачке секције Друштва психолога Србије, чланица радног тела Истраживачке секције и делегаткиња Истраживачке секције на Скупштини Друштва психолога Србије.

Кандидаткиња има и богато искуство рецензирања научних радова за бројне домаће и међународне часописе (Personality and Individual Differences, Europe’s Journal of Psychology, Frontiers in Psychology, Plos One, Assessment, Scandinavian Journal of Psychology, Психологија, Примењена психологија, Зборник института за педагошка истраживања, Психолошка истраживања, Војносанитетски преглед...), а тренутно је и чланица уредништва часописа Plos One и чланица програмског одбора међународног научног скупа Емпиријска истраживања у психологији.

Кандидаткиња је такође чланица и координаторка комисија за упис на мастер и докторске студије Одељења за психологију, одељенске комисије за рангирање студената за избор модула на 4. години психологије, организаторка јавних одбрана нацрта на мастер студијама истраживачког смера и одељенска координаторка за докторске студије.

**IV Педагошки рад**

Кандидаткиња је доминантно ангажована у извођењу наставе на курсевима Психометрија 1 и Психометрија 2 на основним студијама где држи предавања и вежбе и надгледа групни рад студената на бројним предиспитним обавезама. Оба курса су заснована на активној настави, те кандидаткиња посвећује посебну пажњу давању адекватних индивидуализованих повратних информација свакој групи. У оквиру ових курсева студенти се такође обучавају и примени одговарајућег софтвера за рад са подацима као и претрази научне литературе. Поред курсева Психометрија 1 и 2, кандидаткиња је на основним студијама укључена у извођење наставе (и предавања и вежбе) и из курсева Психологија индивидуалних разлика, Одабране теме из статистике и психометрије и Мултиваријациона статистика у психологији, као и на докторском курсу Статистичка анализа мултиваријационих података у психологији, који такође подразумева индивидуализован рад са студентима.

Активно се укључује и у рад научног подмлатка, како у улози менторке тако и у улози чланице комисије за одбрану завршних радова. Од претходног избора у звање менторисала је три мастер рада, а била чланица комисије за десет мастер и дипломских радова, менторка је за шест докторских дисертација у изради и чланица комисије за три одбрањене докторске дисертације. У последњих неколико година менторише око пет до десет студенстких пракси годишње на основним и мастер студијама на истраживачком модулу, а у рад са младима је директно и континуирано укључена и као чланица и једна од оснивачица Лабораторије за истраживање индивидуалних разлика – ЛИРА.

Кандидаткиња одражава добру комуникацију са студентима, што се одражава и у позитивним студентским евалуацијама, у којима доследно добија веома високе оцене (од 4.60 до 5.00 за период школске 2019/20. до 2022/23. године, просечна оцена 4.88) и у учесталом обраћању студената за консултације у вези са различитим, не само наставним, питањима.

**Закључак и предлог комисије**

На основу увида у радну биографију кандидаткиње, као и на основу анализе обима и квалитета њених објављених радова, научних, наставних, менторских и стручних активности, комисија је утврдила да је др Данка Пурић од избора у звање доцента испунила све услове за унапређење. Кандидаткиња др Дака Пурић у потпуности испуњава услове за избор у звање ванредног професора на основу законских одредби, одредби Статута Филозофског факултета, Критеријума за стицање звања на Универзитету у Београду и Правила о ближим условима за избор наставника и сарадника Филозофског факултета у Београду. Комисија са задовољством предлаже Изборном већу Филозофског факултета у Београду да др Данку Пурић изабере у звање ванредног професора за ужу научну област Општа психологија на период од пет година.

У Београду, 22.08.2023. године

Чланови комисије:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Горан Опачић, ванредни професор

Филозофски факултет, Универзитет у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Горан Кнежевић, редовни професор

Филозофски факултет, Универзитет у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Предраг Теовановић, ванредни професор

Факултет за специјалну едукацију и рехабилитацију, Универзитет у Београду